######

###### J e g y z ő k ö n y v

**Készült:** a Karcag Városi Önkormányzat Képviselő-testületének **2016. február 15-én** megtartott**, közmeghallgatással egybekötött** üléséről(**2016/II. ülés**)

**Az ülés helye:** Városháza 1. sz. tanácskozóterem (Karcag, Kossuth tér 1. sz.)

**Jelen vannak:** Dobos László polgármester, Gyurcsek János alpolgármester, Molnár Pál, Dr. Kanász-Nagy László, Nagyné László Erzsébet, Karcagi‑Nagy Zoltán, Szepesi Tibor, Pánti Ildikó, Andrási András, Dr. Kovács László képviselők

Kovács Szilvia alpolgármester, Rózsa Sándor jegyző, Dr. Czap Enikő aljegyző, Dr. Bukács Annamária irodavezető,  Nagyné Major Mária intézményi és civil kapcsolatok ügyintéző, Gulyás Ferencné a Madarász Imre Egyesített Óvoda vezetője, Kurucz István IPOSZ elnöke, Cselényi Csaba újságíró, Karcag TV, Donkó Gábor informatikus, Szabóné Bene Julianna szervezési ügyintéző, Kompanekné Sánta Mária szervezési ügyintéző-jegyzőkönyvezető

**Távolmaradt:** Nagy János képviselő

**Dobos László polgármester:** Köszöntötte a képviselő-testület tagjait, a meghívottakat.

A jelenléti ív alapján megállapította, hogy a 11 képviselőből megjelent 10 fő, így az ülés határozatképes, s azt megnyitotta.

Bejelentette, hogy sajnos a mai napon szomorú esemény érintette városunkat.Életének 71. évében elhunyt **Szabó Sándor, volt önkormányzati képviselő**.

**Kérte, hogy emlékének egy perces néma felállással adózzanak.**

***– 1 perces néma felállás –***

**Dobos László polgármester:** Indítványozta, hogy a képviselő-testület a kiküldött meghívóban foglaltaknak megfelelően tárgyalja meg a napirendeket, azzal a változtatással, hogy az alábbi napirend kerüljön felvételre:

|  |  |
| --- | --- |
| **4. pótnapirendi pont:** | Javaslat Szabó Sándornak a város saját halottjává nyilvánításáraElőadó: Dobos László polgármester |

Aki a pótnapirendi pont felvételével egyetért, kézfeltartással jelezze.

**A képviselő-testület döntése:** 10 igen szavazat, nemleges szavazat, tartózkodás nem volt.

Van-e további napirendi javaslat?

További napirendi javaslat nem hangzott el.

**Dobos László polgármester:** Ismertette a teljes napirendet.

|  |  |
| --- | --- |
| **N a p i r e n d :** | **E l ő a d ó :** |
| 1. Javaslat a 2016. évi költségvetési kitekintő határozat meghozatalára
 | Dobos László polgármester |
| 1. Javaslat a Karcag Városi Önkormányzat 2016. évi költségvetéséről szóló rendelet-tervezetre **(közmeghallgatással egybekötve)**
 | Dobos László polgármester |
| 1. Tájékoztató a Karcag, 3401. jelű Karcag - Kunmadaras összekötő út, 4206. jelű Karcag - Füzesgyarmat összekötő út, valamint a 6926/1 helyrajzi számú helyi közút csatlakozásában jelzőlámpás forgalomirányítás bevezetéséről
 | Dobos László polgármester |
| 1. Javaslat Szabó Sándornak a város saját halottjává nyilvánítására
 | Dobos László polgármester |

Szavazásra tette fel a teljes napirendet. Aki azzal egyetért, jelezze.

**A képviselő-testület döntése:** 10 igen szavazat, nemleges szavazat, tartózkodás nem volt

**16/2016. (II.15.) „kt.” sz. h a t á r o z a t**

**a Karcag Városi Önkormányzat Képviselő-testülete 2016. február 15-ei ülése napirendjének elfogadásáról**

A Karcag Városi Önkormányzat Képviselő-testülete az ismertetett napirendet

**e l f o g a d j a .**

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal, Aljegyzői Iroda, helyben

**Dobos László polgármester:** Javasolta, hogy a **4. napirendi pontot** – **a Magyarország helyi önkormányzatairól szóló, 2011. évi CLXXXIX. törvény 46. § (2) bekezdés c) pontja értelmében** – zárt ülés keretében tárgyalja meg a képviselő‑testület.

Aki ezzel egyetért, kézfeltartással jelezze.

**A képviselő-testület döntése:** 10 igen szavazat, nemleges szavazat, tartózkodás nem volt.

**17/2016. (II.15.) „kt.” sz. h a t á r o z a t**

**zárt ülés megtartásáról**

A Karcag Városi Önkormányzat Képviselő-testülete **a 9. és a 10. napirendi pontot** – **a Magyarország helyi önkormányzatairól szóló, 2011. évi CLXXXIX. törvény 46. § (2) bekezdés a) és c) pontja értelmében** – **zárt ülés** keretében tárgyalja meg.

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal, Aljegyzői Iroda, helyben

**Dobos László polgármester:** Bejelentette, hogy napirend előtti kérdések feltevésére van lehetőség. A kérdések megválaszolására a napirendek megtárgyalását követően kerül sor.

Kérdés, hozzászólás van-e?

**Pánti Ildikó képviselő:** Mint a 8. sz. egyéni választókerület képviselője megkérdezte a területét képező Akácos úti nádast, mint záportározót. Az önkormányzat évek óta egy vállalkozóval áll kapcsolatban, aki a nádat levágja az Akácos úti területen. A probléma az, hogy ez mindig későn történik meg. Kérte, hogy a vállalkozó tevékenységére legyenek figyelemmel, amit felvállal, azt időben végezze el, továbbá ne csak a kévébe kötött nádat vigye el, hanem a törmeléket is. A múlt évben is a Városgondnokság segítségét kellett kérni a törmelék eltakarítására. Az elmúlt évek során ez már ismétlődő probléma.

**Dobos László polgármester:** Tudomása szerint nem állnak szerződéses kapcsolatban a vállalkozóval, majd ebben az ügyben a Városgondnokság segítségét fogja kérni. Mindenképpen utána jár, és ha szerződést kötnek, akkor a legtökéletesebb munkát várják el.

**Andrási András képviselő:** A napokban nagyon sok csapadék hullott és a városban sok helyen, a főtéren is áll a víz. A vízelvezetőárkok is tele vannak vízzel. Véleménye szerint az elvezető árkok tisztítása közmunkával megoldható. Megkérdezte, hogy a Városgondnokság tud-e ebben segíteni?

**Dobos László polgármester:** Igen meg tudják oldani, mint ahogy eddig is megoldották. Az utóbbi években nem volt semmiféle probléma a belvízelvezetéssel. Bízik abban, hogy ezzel kapcsolatban most sem lesz gond. A Városgondnokság valóban nagyon sokat tett azért, hogy ez a helyzet már évekkel ezelőtt megoldódjon. Nyilván vannak olyan periódusok, amikor néhány óra alatt nagymennyiségű csapadék esik le, akkor percek alatt nem tudja elvezetni az árok a vizet. A katasztrófavédelem is folyamatosan figyelemmel kíséri a történéseket, így elkerülhetnek mindenféle komolyabb beavatkozási problémát, olyat is ami már nem az önkormányzat feladata.

További napirend előtti kérdés nem hangzott el.

Rátértek a napirendek megtárgyalására.

|  |  |
| --- | --- |
| **1. napirendi pont:** | Javaslat a 2016. évi költségvetési kitekintő határozat meghozatalára |

**Dobos László polgármester:** Jogszabályi előírás, három évre kell előretervezni, nyilván majd az élet mutatja meg, hogy milyen adatok kerülnek bele.

Kérdés, hozzászólás van-e?

Kérdés, észrevétel nem hangzott el.

**Dobos László polgármester:** Javasolta az előterjesztés és a határozati javaslat elfogadását. Aki egyetért, kézfeltartással jelezze.

**A képviselő-testület döntése:** 10 igen szavazat. Nemleges szavazat és tartózkodás nem volt.

**18/2016. (II.15.) "kt." sz. h a t á r o z a t**

**a 2016. évi költségvetési kitekintő határozat meghozataláról**

A Karcag Városi Önkormányzat Képviselő-testülete (a továbbiakban: Képviselő-testület) Magyarország Alaptörvénye 32. cikk. (1) bekezdésének b) pontjában kapott felhatalmazás alapján, az államháztartásról szóló 2011. évi CXCV. törvény 29/A. §-ban meghatározott kötelezettségének eleget téve az alábbiak szerint dönt:

1. A Karcag Városi Önkormányzat 2016. évet követő három évre szóló költségvetési kitekintése jelen határozat 1. számú melléklete szerint kerül meghatározásra azzal, hogy a várható saját bevétel későbbi évekre vonatkozó előirányzatai véglegesen az adott év költségvetésének elfogadásakor kerülnek meghatározásra.

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal Költségvetési, Gazdálkodási és Kistérségi Iroda, helyben

**18/2016. (II.15.) "kt." sz. határozat melléklete e jegyzőkönyvhöz 1. sz. mellékletként csatolva**

|  |  |
| --- | --- |
| **2. napirendi pont:** | Javaslat a Karcag Városi Önkormányzat 2016. évi költségvetéséről szóló rendelet-tervezetre **(közmeghallgatással egybekötve)** |

**Dobos László polgármester:** Bejelentette, hogy a 2. napirendet **közmeghallgatás** keretében tárgyalják, melynek során az állampolgárok és a helyben érdekelt szervezetek – a költségvetéshez kapcsolódó – képviselői közérdekű kérdést, javaslatot tehetnek **(5 perces időkorlátozással!)**

***– Közmeghallgatás –***

**Zai Julianna Mária állampolgár:** Már 2013-ban igényelt önkormányzati lakást, de sajnos még ez idáig sem kapta meg. Megkérdezte, hogy mikorra várhatja a bérlakás kiutalását, mivel nagy szüksége lenne rá?

**Dobos László polgármester:** Valóban be van adva az igény, de sajnos egyelőre nincs üresen álló lakás. Mindent elkövetnek annak érdekében, hogy minél hamarabb tudjanak lakást biztosítani. Egyelőre várni kell, melyhez türelmet kért.

Dobos László polgármester: Az éves gazdálkodást tárgyalják meg. Mindenekelőtt megköszönte azok fáradságos munkáját, akik a költségvetés kialakításában tevékenykedtek, Gyurcsek János alpolgármester úrnak, a képviselő-testület minden tagjának, jegyző úrnak, a hivatal munkatársainak, valamint az intézményvezetőknek. Számszakilag egyszerűnek tűnik a költségvetés megalkotása, de nem az. Meg van határozva, melyek a kötelező és melyek az önként vállalt feladatok. A bevétel egy forinttal sem haladhatja meg a kiadást. Ennek ellenére mégis szeretnének fejleszteni, fejlődni, természetesen ezt a pályázati lehetőségek kiaknázásával próbálják megvalósítani.

Arra kérte az önkormányzat hivatalát és az intézmények vezetőit, hogy a lehető legszigorúbb takarékosság mellett, okos gazdálkodással próbálják ezt az évet egyenesben tartani. Vitára bocsátotta a napirendet.

Kérdés, hozzászólás van-e?

**Karcagi Nagy Zoltán képviselő, a Pénzügyi, Fejlesztési és Mezőgazdasági Bizottság elnöke:** "Az önkormányzat gazdálkodásának alapja az éves költségvetés. Ebből finanszírozza, és látja el a törvényben meghatározott kötelező, valamint a kötelező feladatok ellátását nem veszélyeztető önként vállalt feladatokat.

A helyi önkormányzatok központi költségvetési támogatási rendszere a 2016. évben is az önkormányzati feladatellátáshoz igazodó feladatalapú támogatási rendszerben történik.

**Először a bevételekről szeretnék rövid tájékoztatást adni.**

A 2016. évi költségvetés összeállítása során előző évekhez hasonlóan alapelv volt, hogy a lakossági terheket nem kívánjuk növelni, így adókat nem vetünk ki. Ebben a tekintetben próbáljuk a mostani elért színvonalat hosszabb távon stabilan tartani.

Nem történtek emelések a lakás és nem lakáscélú helyiségek bérleti díjainál, valamint a földhaszon bérleti díjak esetében sem.

Az önkormányzati cégek által nyújtott szolgáltatásban színvonalcsökkenés nincs tervezve. A hulladékkezelési és a fürdőszolgáltatási díjak tekintetében nem történik emelés.

A bevételi oldalon a vagyonértékesítésnél ebben az évben gondosan ügyeltünk arra, hogy reális bevétel legyen betervezve. A rendelet tervezetben meghatározott ingatlanok értékesítéséről tárgyalások folynak, amelynek a realitása teljes mértékben valós.

Összegezve a bevételi oldalt, egyetlenegy lehetőség esete merül fel, amitől mélységesen elzárkózik az Önkormányzat, hogy bármilyen jellegű hitelt vegyen fel, ezzel nem kívánunk és nem is célszerű élni.

**A kiadásokról is szeretnék rövid tájékoztatást adni.**

Mivel nagymértékű volt a virtuális hiány, a csökkentést, amit az előkészítés során végrehajtottunk úgy kellett megoldani, hogy minden feladatot egy tömbösített összeggel, vagy egy olyan közeli megvalósítható elképzeléssel próbáltuk lefedni, amelynek a realitása nagymértékű.

Vannak közvilágítási problémákra vonatkozó felvetések, igények. Az egész közvilágítási rendszert a közeljövőben mindenképpen felül kell vizsgálni, és egy korszerűsítési megoldást keresni, és ezek a bővítési igények ott tudnak majd megjelenni, hiszen eddig sem pénz sem lehetőség nem volt erre.

Felmerült a különböző parkolók, utak kátyúzása, belvízelvezető rendszereknek a karbantartási, valamint fejlesztési igénye, sőt vannak olyan útalapok, amelyek elhasználódtak vagy még részeiben hiányoznak a városban. Ennek a gyors megoldása megoldható, legalábbis részben úgy, hogy az állami normatívákat áttesszük a Városgondnoksághoz. Ez nagyságrendileg olyan összeg, amelynek elegendőnek kell lenni a minimális szükséges megoldásra, kiegészítve a közmunkaprogramból adódó lehetőségekkel.

A városban több helyen kezdődnek 2016. évben is beruházások, ezeknek az Önkormányzatra háruló finanszírozását ez a költségvetés biztosítani tudja, ami nagyon fontos, mert egyértelműen a város fejlődését szolgálják, amihez minden erőfeszítést meg kell tenni, hogy elkezdődjenek, folytatódjanak, befejeződjenek.

Az Önkormányzat működéséhez a legnagyobb takarékoskodást kívánjuk végrehajtani. Az önként vállalt feladatoknál tudunk egy nagyon kemény takarékoskodást beígérni és vélhetően végrehajtani.

Az intézményrendszer működését, a kötelező feladatok ellátását biztosítja a költségvetés. Az intézményi rendszerben álláshelyek nem kerülnek megszüntetésre.

A szociális támogatási rendszer átalakítása lehetséges, de a támogatási keretösszeg nem csökken.

A költségvetésben biztosított a tartalékkeret, amely előre nem látható felmerülő kiadásokat fedezni képes.

A munkahely létrehozás előkészítése folytatódik, az Ipari Park Kft-n keresztül folyamatosan működik a munkahely teremtési megoldás előkészítése.

A költségvetés egyenlege összeállt, ebben mindenki partner volt, és bízom abban, hogy mindenki partner lesz ennek a nagyon takarékos költségvetésnek az elfogadásában, de ennek az igazi nehézsége a végrehajtásában fog rejleni.

A Karcag Városi Önkormányzat 2016. évi költségvetéséről szóló rendelet-tervezetet a Pénzügyi, Fejlesztési és Mezőgazdasági Bizottság megtárgyalta, és a Képviselő-testületnek 2.860.891 ezer Ft bevételi és kiadási főösszeggel elfogadásra javasolja."

**Andrási András képviselő:** Véleménye szerint a költségvetés jól összeállt, elismerését fejezte ki a hivatal dolgozóinak. Azonban azt is elmondta, hogy ez a költségvetés sem olyan, mint amilyennek lennie kellene, ami nem a munka, hanem a lehetőségek minősítése. A költségvetés tárgyalásánál jelentősen csökkenteni kellett a kiadásokat, amely az intézményeket takarékosabb működésre serkenti. Megállapítása azonban az volt, hogy az intézmények igényei nem voltak túlzottak. Az látható, hogy működni fog a város, működtetni tudják a rendszereiket, de komoly lehetőségek nincsenek. Szintén hangsúlyozta, hogy minél több pályázati lehetőséget kell elérni ahhoz, hogy előre tudjanak lépni. Ezen a költségvetésen akkor tudnak igazán javítani, ha az önkormányzat a bevételi oldalát, a mindenkori kormánytól függetleníteni tudja. Úgy látja, hogy abban kell gondolkodni, hogy az önkormányzat bevételi oldala legyen nagyobb, mert a kiadásból már nem lehet tovább csökkenteni. Ezért törekedni kell a minél nagyobb önállóságra, amely viszont nem megy egyik napról a másikra.

Továbbra is azt hangsúlyozta, ha a bevételi oldalon komoly eredményeket tudnak prezentálni, akkor elindulnak egy igen jó irányban.

**Dobos László polgármester:** Megjegyezte, hogy egyelőre nem az elkövetkezendő évek, hanem a 2016-os éves költségvetéséről kell gondolkozni. Megállapította, hogy képviselő úr hasonlóan a tavalyi évhez, szintén egy borús képet vázolt fel, de mind ez mellett nagyon-nagyon sokat fejlődött a város, melynek számozatlan példáját lehetne sorolni.

Ha saját bevételek növelésén gondolkodnának, melyre képviselő úr célzott, hogy vezessenek be új adókat, az iparűzési adó növekedésével lehetne még az adókat növelni. Az eldöntött tény volt még a ciklus elején, hogy semmiféle külön terhet a helyi lakosok vállára nem tesznek, nem vezetnek be adót, nem vesznek fel hitelt, valamint nem adnak el semmi olyan nagyobb értékű ingatlan, ami a város vagyonát csökkentené.

**Andrási András képviselő:** A Pénzügyi, Fejlesztési és Mezőgazdasági Bizottság elnökének hozzászólásából idézett néhány szót, minimális, szükséges. Véleménye szerint ezek elég borúlátó szavak, nemcsak ő volt borúlátó.

Nem beszélt adóemelésről, vagy adók bevezetéséről, arra próbált célozni, hogy a kormány elviszi a közhatalmi bevételek jó nagy részét a városból. Ezen például lehetne hatalmi helyzetből változtatni és akkor jelentős összegek maradnának a városban. Ez nem az önkormányzaton, hanem a kormányon múlik. Nem erre gondolt, hanem olyan mintájú gazdálkodásra, amely már több önkormányzatnál megvalósult. Úgy gondolja, hogy ebben mindenki partner lesz, hiszen mindenki a város javát akarja.

**Dobos László polgármester:** Őszintén reméli, hogy így is lesz. A kormányzati dologban az önkormányzat nem kompetens, alkalmazkodni kell a törvényekhez.

További kérdés, észrevétel nem hangzott el.

**Dobos László polgármester:** Javasolta az előterjesztés és a rendelet-tervezet elfogadását. Aki egyetért, kézfeltartással jelezze.

**A képviselő-testület döntése:** 9 igen, 1 nem szavazat. Tartózkodás nem volt.

Karcag Városi Önkormányzat Képviselő-testületének 1/2016. (II.16.) önkormányzati rendelete

a Karcag Városi Önkormányzat 2016. évi költségvetéséről

Karcag Városi Önkormányzat Képviselő-testülete az Alaptörvény 32. cikk (1) bekezdés a) és f) pontjában, az államháztartásról szóló 2011. évi CXCV. törvény (a továbbiakban: Áht.) 23‑24. §-ában meghatározott jogalkotói jogkörében, a Magyarország gazdasági stabilitásáról szóló 2011. évi CXCIV. törvény 10. §, és 10/A-E. §-aiban, a Magyarország helyi önkormányzatairól szóló 2011. évi CLXXXIX. törvény 42. § 1. pontjában, és a Magyarország 2016. évi központi költségvetéséről szóló 2015. évi C. törvényben meghatározott feladatkörében eljárva az alábbi rendeletet alkotja:

I. fejezet

Általános rendelkezések

1. A rendelet hatálya, szerkezete

**1.§**A rendelet hatálya az Önkormányzatra és az általa fenntartott költségvetési szervekre terjed ki.

**2.§** A Képviselő-testület – az Áht. 23. § (2) bekezdésében foglalt rendelkezések alapján – a 2016. évi költségvetés táblarendszerét e rendelet 1-16.mellékleteinek szerkezetében és az 1-16. mellékletek szerint alakítja ki és hagyja jóvá. Az Önkormányzat 2016. évi zárszámadási rendeletének benyújtása a Képviselő-testület részére – az Áht. 102. § (3) bekezdésében foglalt rendelkezés alapján – a költségvetési év terv- és tényadataival ezen szerkezetben történik azzal, hogy a zárszámadási rendelet a 2016. évi tény adatokat is tartalmazza.

II. fejezet

Részletes rendelkezések

1. A költségvetés bevételei és kiadásai

**3.§** (1) A Képviselő-testület az Önkormányzat 2016. évi költségvetése – a (2) bekezdésben meghatározott finanszírozási műveletek nélküli – bevételi főösszegét 2.571.891 ezer Ft-ban, a kiadási főösszegét pedig 2.810.956 ezer Ft-ban határozza meg, a hiány összege 239.065 ezer Ft.

(2) A 2016. évi költségvetés egyensúlya az alábbi finanszírozási műveletekkel:

2016. évre vonatkozóan a hiány működési belső finanszírozására szolgáló bevétel 221.653ezer Ft,a fejlesztés belső finanszírozására szolgáló bevétel 67.347 ezer Ft, finanszírozási bevétel összesen 289.000 ezer Ft, a finanszírozási kiadás 49.935 ezer Ft.

**4.§** (1) A Képviselő-testület az Önkormányzat 2016. évi költségvetését az Áht. 23.§ (2)-(3) bekezdéseiben foglaltak figyelembe vételével állapítja meg az alábbiak szerint:

1. sz. melléklet A Karcag Városi önkormányzat és intézményei 2016. évi költségvetés tervezett bevételi főösszege kiemelt előirányzatonkénti bontásban

2. sz. melléklet A Karcag Városi Önkormányzat 2016. évi költségvetésén belül az önkormányzat tervezett bevételi főösszege kiemelt előirányzatonkénti bontásban

3. sz. melléklet a Karcag Városi önkormányzat 2016. évi tervezett bevételi főösszegén belül az önkormányzat működési és felhalmozási bevételei kiemelt előirányzatonkénti bontásban

4. sz. melléklet A Karcag Városi önkormányzat 2016. évi költségvetési tervezett bevételi főösszegén belül a költségvetési szervek bevételei kiemelt előirányzatonkénti bontásban

5. sz. melléklet A Karcag Városi Önkormányzat 2016. évi tervezett költségvetési kiadás főösszege kiemelt előirányzatonkénti bontásban

6. sz. melléklet A Karcag Városi Önkormányzat 2016. évi költségvetés kiadási főösszegén belül az önkormányzat kiadásai feladatonként, kötelező és önként vállalt feladatonkénti bontásban

7. sz. melléklet A Karcag Városi Önkormányzat 2016. évi költségvetés kiadási főösszegén belül az önkormányzat kiadásai feladatonként, kiemelt előirányzatonkénti bontásban

8. sz. melléklet A Karcag Városi Önkormányzat 2016. évi tervezett költségvetési kiadási főösszegén belül a költségvetési szervek kiadásai kiemelt előirányzatonkénti bontásban

9. sz. melléklet A Karcag Városi Önkormányzat irányítása alá tartozó költségvetési szervek 2016. évi létszámkerete és a költségvetési szervek által foglalkoztatott közfoglalkoztatottak létszáma

10. sz. melléklet A Karcag Városi önkormányzat 2016. évi költségvetési kiadási főösszegén belül az önkormányzat nevében végzett beruházások, felújítások kiadásai

11. sz. melléklet A költségvetési szervek részére 2016. évre jóváhagyott költségvetési kereten belül a feladattal kötött feladatonkénti kiadás kiemelt előirányzatonkénti bontásban

12. sz. melléklet A Karcag Városi önkormányzat 2016. évi költségvetési főösszegén belül a tartalék összege feladatonkénti bontásban

13. sz. melléklet A Karcag Városi Önkormányzat saját bevétele lés az adósságot keletkeztető ügyletekből eredő fizetési kötelezettségének kimutatása

14. sz. melléklet A Karcag Városi Önkormányzat 2016. évi közvetett támogatási jogcímenkénti bontásban

15. sz. melléklet A Karcag Városi Önkormányzat 2016. évi működési és felhalmozási bevételeinek és kiadásainak mérlegszerű kimutatása

16. sz. melléklet A Karcag Városi Önkormányzat 2016. évi előirányzat-felhasználási terve

(2) Az (1) bekezdés 9. sz. melléklete szerint meghatározott létszámkereten belül – a (3) bekezdésben foglalt kivétellel – a teljes- és részmunkaidőben foglalkoztatottakra megállapított létszámkerettől eltérni kizárólag a központilag támogatott, valamint a megbízásos jogviszonyú foglalkoztatás keretében ideiglenesen (éven belül) az adott költségvetési szerv részére meghatározott létszámkerethez tartozó személyi juttatás és járulékaira biztosított kiadási előirányzat felhasználásával történő foglalkoztatás esetén lehet.

(3) A Karcag Városi Önkormányzat 2016. évi Start-munkaprogram keretében a közfoglalkoztatás tervében szereplő foglalkoztatást a Városi Önkormányzat Városgondnoksága látja el, a foglalkoztatás keretében az Intézmény maximálisan a megkötött hatósági szerződés szerinti létszámot foglalkoztathatja. A Nemzeti Közfoglalkoztatási Program keretében, ha Önkormányzatunknak lehetősége lesz közfoglalkoztatásra, a Karcag Városi Önkormányzat irányítása alá tartozó költségvetési szervek a Polgármesterhez történt előzetes bejelentés alapján engedéllyel foglalkoztathatnak

2. A költségvetés végrehajtásának szabályai

**5.§** (1) Az Önkormányzati költségvetési szervek az e rendeletben megállapított előirányzat felhasználási jogkörébe tartozó bevételi és kiadási előirányzatokkal jogszabályi keretek között a (2)-(3) bekezdésekben foglalt kivételekkel önállóan gazdálkodnak, jogosultak a bevételek beszedésére és a kiadások teljesítésére. A költségvetés végrehajtása során a költségvetési szervek az intézményi szervezeti létszámkeretet, személyi feltételeket a feladatellátásnak megfelelően kötelesek kialakítani. Feladatcsökkenés esetén a szükséges korrekciókat ennek megfelelően kötelesek megtenni.

(2) Az Önkormányzat irányítása alá tartozó költségvetési szervek költségvetésében elkülönített általános tartalék felhasználásához Polgármesteri engedély szükséges.

(3)Városi Önkormányzat Városgondnoksága 2016. évi költségvetésében biztosított „közutak fenntartásának támogatására” címen biztosított 32.733 ezer Ft állami támogatás felhasználásáról a Képviselő-testület dönt az alábbiak szerint:

a) Városi Önkormányzat Városgondnoksága és a közterület felügyelők a nem megfelelő műszaki állapotú útszakaszokat 2016. március 15-ig felmérik.

b) A felmérés alapján Városi Önkormányzat Városgondnoksága 2016. március 31-ig elkészíti az út- és járdafelújítások költségvetését(személyi juttatások és munkaadót terhelő járulékok nélkül).

**6.§** Az Önkormányzat irányítása alá tartozó költségvetési szervek tekintetében, a címek részére a rendelettel meghatározott működési bevételeket meghaladó többletbevételek felhasználásáról (azok köréről és mértékéről) a Képviselő-testület dönt. A céllal kapott támogatások felhasználásának lebontása a költségvetési szerv tájékoztatása alapján a költségvetési rendelet módosításával történik.

**7.§** (1) Az Önkormányzat irányítása alá tartozó intézményi árubeszerzéseknél, szolgáltatások igénybevételénél, felújításoknál, karbantartási kiadásoknál stb. (együttesen: beszerzéseknél) azonos egységár, alapár, illetve vállalkozási díj esetén előnyben kell részesíteni a kedvezőbb (30, 60 napos) fizetési határidőt biztosító vállalkozót (beszállítót, szolgáltatót).

 (2) A (1) bekezdésben meghatározott beszerzések megrendeléséhez, a vonatkozó szerződések megkötéséhez előzetes Polgármesteri engedély szükséges, a megkötött közüzemi szerződések kifizetéséhez kapcsolódóan további engedélyezés nem szükséges.

**8.§** (1) A Karcag Városi Önkormányzat Képviselő-testülete felhatalmazza Polgármestert, hogy az átmeneti likviditási problémák áthidalása érdekében 2016. évre vonatkozóan folyószámla-hitelkeret szerződést kössön 100.000 ezer Ft összegben.

(2) Karcag Városi Önkormányzat kötelezettséget vállal a (1) bekezdésben meghatározott folyószámlahitel igénybevétele esetén a hitel és járulékainak naptári éven belül történő visszafizetésére.

(3) Karcag Városi Önkormányzat felhatalmazza a Polgármestert, hogy a működőképesség megőrzése, a likvid hitel kiváltása, illetve a pályázatok önerejének csökkentése érdekében, a feltételek fennállása esetén támogatási igényt nyújtson be az önkormányzatok kiegészítő támogatásának elnyerésére.

**9.§**Az Önkormányzat költségvetésének általános tartaléka az év közben jelentkező többletigények kielégítésére, közmunka programra, valamint bevétel elmaradás pótlására használható fel a következők szerint:

a) Az általános tartalékból az első félévben maximum 40 % használható fel.

b) Az általános tartalékkal való rendelkezés jogot nettó 1.000.000 Ft keretösszeg erejéig a Polgármester, fölötte a Képviselő-testület gyakorolja.

**10.§** A költségvetés polgármesteri keretének felhasználásáról a Polgármester dönt.

**11.§** (1)Az Önkormányzat által finanszírozott vagy támogatott szervezetek, illetve gazdasági társaságok részére számadási kötelezettséget kell előírni a részükre céljelleggel juttatott összegek rendeltetésszerű felhasználásáról, és ehhez kapcsolódóan a számadás nem teljesítése esetére visszafizetési kötelezettséget kell előírni. A Karcagi Polgármesteri Hivatal ellenőrizni köteles a felhasználást és az elszámolást. Amennyiben a finanszírozott vagy támogatott szervezet, illetve gazdasági társaság az előírt számadási kötelezettségnek határidőre nem tesz eleget, és a támogatási szerződés alapján további támogatási összegre is jogosult lenne, támogatását fel kell függeszteni, és fel kell szólítani a már kifizetett támogatás visszafizetésére.

(2) A Karcagi Sport Egyesület, valamint a Nagykun Víz- és Csatornamű Kft működési támogatási előirányzatainak időbeni ütemezésére a Polgármester jogosult.

A rendszerfüggő víziközmű elemek elkülönített bérleti díjának rendszerfüggő víziközmű fejlesztésének céljára történő felhasználásáról a Polgármester dönt.

**3. Adatszolgáltatás a költségvetésről és annak végrehajtásáról**

**12. §** (1) Az Önkormányzat irányítása alá tartozó költségvetési szerv vezetője a saját költségvetésének végrehajtásához – a rendelet alapján – részletes, éves pénzforgalmi tervet köteles készíteni, melynek havi bontásban tartalmaznia kell a tárgyévben várható kiadásokat és bevételeket forrásonként és kiemelt előirányzatonként részletezve.

(2) Az Önkormányzat irányítása alá tartozó költségvetési szerv vezetője 2016. évre vonatkozóan köteles éves létszám-gazdálkodási tervet készíteni, melynek feladatonkénti bontásban tartalmaznia kell a szükséges létszám előirányzatot.

(3) Az (1)-(2) bekezdésekben meghatározott éves pénzforgalmi tervet, valamint létszám-gazdálkodási tervet 2016. évre vonatkozóan, 2016. február 29-ig kell elkészíteni és Karcagi Polgármesteri Hivatal Költségvetési, Gazdálkodási és Kistérségi Iroda Költségvetési Csoportja részére megküldeni.

(4) A Városi Önkormányzat irányítása alá tartozó költségvetési szerv vezetője:

a) a tárgyhónapot követő hó 20. napjáig köteles a költségvetési szerv költségvetésének végrehajtásáról költségvetési szervenként havi költségvetési jelentést készíteni, valamint

b) a negyedévet követő hónap 20. napjáig időközi mérlegjelentést készíteni,

ezen adatszolgáltatásokat a Karcagi Polgármesteri Hivatal Költségvetési, Gazdálkodási és Kistérségi Iroda Költségvetési Csoportja részére a jelzett határidőkig megküldeni.

(5) A (4) bekezdésben meghatározott jelentéseket a mindenkori jogszabályi előírásoknak megfelelő adattartalommal és formában kell elkészíteni.

4. Készpénzben történő kifizetések

**13. §** (1) Az Önkormányzatnak és az általa irányított költségvetési szerveknek a bevételek beszedésekor, és a kiadások teljesítésekor lehetőség szerint készpénzkímélő fizetési módokat kell alkalmazni.

(2) A Képviselő-testület az Önkormányzatnál és az általa irányított költségvetési szerveknél a kiadások készpénzben történő kifizetését az alábbi esetekben engedélyezi:

1. jogszabályban meghatározott szociális vagy gyermekvédelmi pénzbeli ellátás,
2. ellátottak részére személyi térítési díj visszafizetése,
3. ellátottak egyéb pénzbeli juttatása,
4. személyi juttatás körében

da) közfoglalkoztatottak személyi juttatása,

db) fizetési előleg felvétele,

dc) alkalmazottak munkába járási költségtérítése,

1. készpénzelőleg felvétele,
2. természetes személy részére pénzbeli kártalanítás, vagy kártérítés fizetése,
3. természetes személy részére ingatlan vételárának kifizetése,
4. alkalmazottak jubileumi jutalma, belföldi kiküldetése,
5. üzemanyag elszámolás,
6. jogcímtől függetlenül 100.000 Ft bruttó összegig terjedő kifizetés.

III. fejezet

Vegyes és záró rendelkezések

**14. §** (1)A Képviselő-testület a Karcagi Polgármesteri Hivatal, valamint a Városi Önkormányzat Városgondnoksága által vezetett ,,Lakásépítési Alap” számlára érkező bevételek (törlesztések) lakásépítésre, lakásfelújításokra történő felhasználását a kialakult gazdasági helyzet miatt nem engedélyezi.

 (2) Az Önkormányzat irányítása alá tartozó költségvetési szerveknél a dolgozók havi, rendszeres járandóságának kifizetése a tárgyhónapot követő hónap 5. naptári napjáig történik. Amennyiben ez a nap nem munkanap, akkor az ezt követő első munkanap a járandóság folyósításának napja.

**15.§** E rendelet a kihirdetését követő napon lép hatályba, de rendelkezéseit 2016. január 1-től kell alkalmazni.

Karcag, 2016. február 11.

|  |  |
| --- | --- |
|  |  |
| **(: Dobos László :)** | **(: Rózsa Sándor :)** |
| polgármester  | jegyző |

**1/2016. (II.16.) önkormányzati rendelet melléklete e jegyzőkönyvhöz 2. sz. mellékletként csatolva**

**Dobos László polgármester:** Megjegyezte, hogy a Jobbikos képviselőknek a kérésére belekerült a költségvetésbe egy ösztöndíjalap orvos szakemberképzésre. A város vezetése, miután ezt az ötletet használhatónak találta, nem utasította el a javaslatot, hanem beépítette költségvetésbe. A Jobbikos képviselő viszont nem támogatta a saját javaslatát azzal, hogy nem fogadta el a költségvetést, csak azért mert ellenzéki képviselő.

Bejelentette, hogy a közmeghallgatás végére értek, a képviselő‑testület folytatja a napirendek tárgyalását.

|  |  |
| --- | --- |
| **3. napirendi pont:** | Tájékoztató a Karcag, 3401. jelű Karcag - Kunmadaras összekötő út, 4206. jelű Karcag - Füzesgyarmat összekötő út, valamint a 6926/1 helyrajzi számú helyi közút csatlakozásában jelzőlámpás forgalomirányítás bevezetéséről |

**Dobos László polgármester:** A postai csomópontról van szó, ahol hosszú tárgyalások, egyeztetések után sikerült egy megállapodásra jutni a Magyar Közút Nonprofit Zrt-vel, ami szerint pályázat útján találtak megfelelő összeget arra, hogy ez a csomópont jelzőlámpával legyen ellátva. Ennek nagyon örülnek, hiszen rengeteget lobbiztak érte. Úgy gondolja ezt célszerű elfogadni. Vitára bocsátotta a napirendet.

Kérdés, hozzászólás van-e?

**Andrási András képviselő:** Megkérdezte, hogy mindkét útnál a postai csomópontnál és a Gyarmati útnál is telepítésre kerül-e a közlekedési lámpa?

**Dobos László polgármester:** Amint az a forrásból is kiderül, egy jelzőlámpás kereszteződés kialakításáról szól, a postánál.

További kérdés, észrevétel nem hangzott el.

**Dobos László polgármester:** Javasolta az előterjesztés és a határozati javaslat elfogadását. Aki egyetért, kézfeltartással jelezze.

**A képviselő-testület döntése:** 10 igen szavazat. Nemleges szavazat és tartózkodás nem volt.

**19/2016. (II.15.) „kt.” sz. h a t á r o z a t**

**a Karcag, 3401. jelű Karcag – Kunmadaras összekötő út, 4206. jelű Karcag – Füzesgyarmat összekötő út, valamint a 6926/1 helyrajzi számú helyi közút csatlakozásában jelzőlámpás forgalomirányítás bevezetéséről**

A Karcag Városi Önkormányzat Képviselő-testülete a Karcag, 3401. jelű Karcag – Kunmadaras összekötő út, 4206. jelű Karcag – Füzesgyarmat összekötő út, valamint a 6926/1 helyrajzi számú helyi közút csatlakozásában jelzőlámpás forgalomirányítás bevezetéséről szóló tájékoztatót

**e l f o g a d j a .**

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal, Aljegyzői Iroda, helyben
5. Karcagi Polgármesteri Hivatal Beruházási Csoport, helyben

**Dobos László polgármester:** Bejelentette, hogy a 4. napirendi pont tárgyalásánál zárt ülést rendel el.

Tájékoztatta a jelenlévőket, hogy a Magyarország helyi önkormányzatairól szóló 2011. évi CLXXXIX. törvény 46. § (3) bekezdése értelmében **zárt ülésen** a képviselő-testület tagjai, a nem képviselő-testület tagjai közül választott alpolgármester, jegyző, aljegyző, továbbá meghívása esetén az érintett és a szakértő vehetnek részt.

Ezért megkérte a meghívottakat és a vendégeket, hogy a zárt ülés időtartamára a tanácskozótermet szíveskedjenek elhagyni.

Rátértek a zárt ülés napirendjének a megtárgyalására.

***– A zárt ülés anyagát külön jegyzőkönyv tartalmazza. –***

**Dobos László polgármester:** Bejelentette, hogy a zárt ülés és egyben a napirendek megtárgyalásának a végére értek, a testület nyilvános ülés keretében folytatja munkáját.

Ismertette, hogy legközelebb, munkaterv szerint

**2016. február 25-én (csütörtökön) 15 órai kezdettel,**

ülésezik a képviselő-testület.

Van-e valakinek napirendi javaslata erre az ülésre?

Napirendi javaslat nem hangzott el.

**Dobos László polgármester:** Megköszönte a képviselő-testület tagjainak, a meghívottaknak a megjelenését, aktivitását, a televíziónézők figyelmét, majd a testületi ülést bezárta.

K. m. f.

|  |  |
| --- | --- |
|  |  |
| **(: Dobos László :)** | **(: Rózsa Sándor :)** |
| polgármester  | jegyző |